பாடம் 14
தாவீதும் இராட்சதன் கோலியாத்தும்
நோக்கம்: காரியம் முடியாததாகத் தோன்றியபோது, தேவன் தம் ஊழியக்காரனாகிய தாவீது ஓர் இராட்சதனை வெல்ல எப்படி உதவினார் என்பதைப் பிள்ளைகளுக்குக் காட்டுதல்.
வேத வாசிப்பு: 1 சாமுவேல் 17:1-54
மனப்பாட வசனம்: சங்கீதம் 1:3 – “அவன் நீர்க்கால்களின் ஓரமாய் நடப்பட்ட மரத்தைப்போலிருப்பான் …”
தொடக்கப் புள்ளி
உங்களுக்குத் தெரியும், வெவ்வேறு மனிதர்கள் வெவ்வேறு உயரத்துக்கு வளர்கிறார்கள். சிலர் மிக உயரமாக வளர்கிறார்கள்; சிலர் குள்ளமாகவே இருக்கிறார்கள். நீங்கள் பார்த்த மிக உயரமான மனிதரின் உயரத்தைக் காட்டுங்கள் என்று கேளுங்கள். சுமார் மூன்று மீட்டர் நீளமுள்ள சோளத்தட்டையையோ கம்பையோ வகுப்புக்குக் காட்டுங்கள். இவ்வளவு உயரமான ஒருவரைப் பார்த்திருக்கிறீர்களா?
இன்றைய போதனையின் முக்கிய குறிப்புகள்
1. கோலியாத் இந்தக் கம்பு அளவு உயரமானவன்; நிச்சயமாக இதைவிட மிகவும் பருமனானவன். அவன் ஓர் இராட்சதன். இஸ்ரவேலோடு போரிட்டுக்கொண்டிருந்த பெலிஸ்தியர் கோத்திரத்தைச் சேர்ந்தவன். தினமும் தன்னோடு வந்து சண்டையிடும்படி இஸ்ரவேலரை அவன் சவாலுக்கு அழைத்தான். ஆனால் எல்லா போர்வீரர்களும் அவனுக்குப் பயந்து நடுங்கினார்கள் (17:1-11).
2. தாவீதின் தகப்பன் அவனை இராணுவ முகாமிலிருந்த அவனுடைய மூத்த சகோதரர்களைப் பார்த்து வரவும் அவர்களுக்கு உணவு கொண்டுபோகவும் அனுப்பியதை விவரியுங்கள். இஸ்ரவேலுக்கும் அவர்கள் தேவனுக்கும் கோலியாத் விடுத்த சவாலை தாவீது கேட்டான்; சவுலின் ஆட்கள் எவ்வளவு பயந்திருந்தார்கள் என்பதையும் கண்டான். ஜீவனுள்ள தேவனை அறியாத இந்த மனிதனுக்கு இவர்கள் ஏன் இவ்வளவு பயப்படுகிறார்கள் என்று யோசித்தான். மிகப் பெரிய இராட்சதன் கூட தேவனுடைய வல்லமைக்கு முன் பெலனற்றவன் என்பதை அவன் அறிந்திருந்தான் (17:17-25).
3. தாவீதின் மூத்த சகோதரன் அவனை அமைதியாக்க முயன்றான். கடைசியில் இந்த இளைஞன் இராட்சதனுடன் போரிடத் தயாராக இருப்பதாக சவுல் ராஜா கேள்விப்பட்டு தாவீதை வரவழைத்தான். அனுபவமுள்ள போர்வீரனான கோலியாத்துக்கு எதிராக தாவீதுக்கு வாய்ப்பே இல்லை என்று சவுல் நினைத்தான். ஆனால் தான் தேவனை நம்புவதாக தாவீது ராஜாவிடம் சொன்னான். படம் 13-ஐ மீண்டும் காட்டுங்கள். காட்டு மிருகங்களிடமிருந்து தன் ஆடுகளைக் காக்க தேவன் எப்படி உதவினாரோ, அப்படியே அந்த இராட்சதனிடமிருந்து தம் மக்களைக் காக்கவும் தேவன் உதவுவார் (17:26-37).
4. சவுல் தன் சொந்தப் போர்க்கவசத்தைத் தாவீதுக்குக் கொடுத்தான்; ஆனால் அது மிகப் பெரிதாகவும் கனமாகவும் இருந்தது. அதற்குப் பதிலாக, தாவீது ஆற்றுக்குச் சென்று தன் கவணுக்காக ஐந்து கற்களைத் தெரிந்தெடுத்தான் (17:38-40).
5. படம் 14-ஐக் காட்டுங்கள். கோலியாத்துக்கும் தாவீதுக்கும் உள்ள வேறுபாடுகளைப் பாருங்கள் – உருவத்திலும், கவசத்திலும், ஆயுதங்களிலும். எல்லாவற்றிலும் முக்கியமாக, கோலியாத் ஜீவனுள்ள தேவனுக்கு எதிராகப் போரிடுகிறான்; தாவீதோ அவருடைய ஊழியக்காரன் (17:45).
6. இஸ்ரவேல் ஒரு சிறுவனை, அதுவும் கவசமோ பெரிய ஆயுதமோ இல்லாமல், தன்னுடன் போரிட அனுப்பியதைக் கண்டு கோலியாத் மிகவும் கோபமடைந்தான். தான் ஜீவனுள்ள வெற்றிவேந்தராகிய தேவனுடைய ஊழியக்காரன் என்று தாவீது கோலியாத்திடம் சொன்னான் (17:41-47).
7. தாவீது தன் கவணிலிருந்த ஒரு கல்லால் கோலியாத்தை எப்படி வென்றான் என்பதை வகுப்புக்குச் சொல்லுங்கள். இராட்சதன் இறந்ததைக் கண்டதும் பெலிஸ்தியர் ஓடிப்போனார்கள். இஸ்ரவேலர் போரில் வெற்றி பெற்றனர்; தாவீது கோலியாத்தின் வாளை வைத்துக்கொண்டான் (17:48-54).
இந்தக் கதைக்கு நம் பதில்
மிகப் பெரிதாகவோ வல்லமையுள்ளதாகவோ தோன்றும் காரியங்களுக்கு நாம் அடிக்கடி பயப்படுகிறோம். கோலியாத் பெரியவனாகவும் மிகுந்த வல்லமையுள்ளவனாகவும் தோன்றியபோதும் தாவீது அவனுக்குப் பயப்படவில்லை. தேவனுடைய வல்லமையில் செயல்பட்டு தாவீது கோலியாத்தை வென்றான். தீமையின் தாக்குதல்களையும் சோதனைகளையும் வெல்ல அதே வல்லமையை தேவன் அவருடைய ஊழியக்காரர்களாகிய நமக்கும் கொடுத்திருக்கிறார் (1 கொரிந்தியர் 10:13).
மனப்பாட வசனத்தை மனதில் பதியவையுங்கள்
பிள்ளைகள் இதுவரை கற்ற சங்கீதம் 1-ன் வசனங்களை மறுபார்வை செய்யுங்கள்.
சங்கீதம் 1:3 – “அவன் நீர்க்கால்களின் ஓரமாய் நடப்பட்ட மரத்தைப்போலிருப்பான் …”
